اسلام آباد (اے پی پی) وزیرداخلہ شیخ رشیداحمد پارینے کہ تحریک لبیک پاکستان نا بابت فیصلہ ءِ پگہ کابینہ کیک۔ کمیٹی سمریءِ کابینہ غا گدریفینے۔ آزاد کشمیراٹی ساف و بے کنڈہلوک گچین کاری تا اڈتننگ کن الیکشن کمیشن نا درخواست آ وزارت داخلہ ایف سی، رینجرز تون اوار سول آرمڈ فورس انا 7ہزار آن زیات ورنا گدریفنگ ءِ، آزاد کشمیر نا گچین کاری تیٹی تحریک انصاف سرسہبی دوئی کیک و حکومت جوڑ کیک۔ اپوزیشن مہالو آن شورکننگ نا بناءِ کرینے، مسکوہی فاٹا نا علاقہ غاتے ٹی تھری جی، فورجی ءِ ملنگ والا اُن، این سی او سی نا پارت آ راولپنڈی اسلام آباد نا علاقہ غاتے ٹی سمارٹ لاک ڈاؤن کننگ انگ ءِ۔ دوشنبے نادے آ داڑے وزارت داخلہ ٹی پریس کانفرنس آن تران کرسا شیخ رشید احمد پارے کہ مریم نواز و بلاول داسہی آن دھاندلی نا غوغا کننگ ءُ، کشمیر اٹی اللہ نا حکم اٹ پذیرائی عمران خان نامریک و 25جولائی آ آزاد کشمیرنا گچین کاری تیٹی تحریک انصاف سرسہب مریک۔ اوپارے کہ کشمیراٹی پی ٹی آئی نا حکومت نا قیام ڈیہہ نا گرج ءِ۔ وزیراعظم عمران خان ہی اقوام متحدہ نا قراردادآتا رداٹ کشمیرنا ویل ءِ ایسر کرفک۔ اوپارے کہ آزاد کشمیر اٹی شفاف گچی کاری کن ضرورت تمنگ آ سول آرمڈ فورس آتتون پاک فوج ہم زمواری سر ایتک۔ اوپارے کہ ایف آئی اے کیہی کیہی سال آن تعینات آفیسر آتے بدل کننگانے۔ نادرا کراچی ٹی جعلی شناختی کارڈ جوڑ کننگ اٹ اوار 39ملازم آتے اینک کننگانے۔ ملک اناایلو علاقہ غاتے ٹی ہم نادرانا دفترآتے ٹی اواری اٹ جعلی شناختی کارڈ جوڑ کروک آتا برخلاف کارروائی نا پارت کننگانے۔ وزیرداخلہ پڑو کرے کہ مسکوہی فاٹا نا علاقہ غاتے ٹی تھری جی و فورجی سروس ءِ ملنگ والا اُن ہراڑے گرج مریک شارٹ نوٹس آ داسروس ءِ بند ہم کننگ مریک۔ اوپارے کہ اسلام آباد راولپنڈی ٹی کورونا نا کیس آک ودنگ ءُ ہرانا سوب آن گڑاس زہمی علاقہ غاتے ٹی سمارٹ لاک ڈاؤن خلنگ انگ ءِ۔ اووزارت داخلہ نا شیفکو ادارہ غاتے پارت کرے کہ میڈیا بشمول سوشل میڈیا کن تینا ترجمان پن کیر تانکہ الس اسکان مستند و سہی معلومداری سرمننگ کے۔ وزیر داخلہ پارے کہ ہرافتا رپورٹ نیگیٹیو بسنے اوفتے طورخم بارڈرآ داخلہ نا موکل تسنن ہرافتا کیس پازیٹو ءِ اوفتے ضلعی انتظامیہ کورنٹائن کننگک۔
